Straatrowers steek man aan die brandArgieffoto ŉ Man, vermoedelik 25 jaar oud, het Sondagmiddag in Ashburton, Pietermaritzburg in KwaZulu-Natal kritieke beserings opgedoen toe petrol oor hom uitgegooi en vermeende straatrowers hom aan die brand gesteek het. Paramedici is na die toneel ontbied nadat ŉ motoris plaaslike owerhede ontbied het, het Russel Meiring, woordvoerder van ER24, gesê. “Die man het ernstige brandwonde opgedoen. Hy is in ŉ kritieke toestand. Paramedici het die man vir sy beserings behandel en na ŉ nabygeleë hospitaal geneem.” Die pasiënt het later aan paramedici gesê hy is van sy besittings beroof, petrol is oor hom uitgegooi en hy is aan die brand gesteek. “Die man kon gelukkig self die vlamme blus. Plaaslike owerhede was op die toneel en stel verder ondersoek in.”